**Správa o zasadnutiach Dištriktuálneho presbyterstva**

**Západného dištriktu ECAV na Slovensku v roku 2022**

V roku 2022 dištriktuálne presbyterstvo ZD ECAV zasadalo: 2.2./online,30.3./online, 25.4./online- mimoriadne, 6.10., 23.11./online pod predsedníctvom br. biskupa ZD ECAV na Slovensku Mgr. Jána Hroboňa a ses. dozorkyne ZD ECAV na Slovensku Ing. Renáty Vinczeovej. Spolu tak bolo v roku 2022 päť /5/ zasadnutí dištriktuálneho presbyterstva.

1. **Riadne zasadnutie DP ZD ECAV 1/2022 sa konalo 2. februára 2022 online formou prostredníctvom platformy Zoom**

Zasadnutie otvoril br. biskup modlitbou a na úvod bol schválený *program rokovania*. Po schválení zápisnice z predchádzajúceho zasadnutia  zo dňa 24.11.2021 prijalo dištriktuálne presbyterstvo (DP) správu o plnení uznesení, v ktorej sa okrem iného zaoberalo dôvodmi zrušenia zámeru CZ Modra zriadiť EZŠ, predseda Hospodárskeho výboru ZD informoval o zaslaní pripomienok DP členom výboru k pripravovaným zásadám hospodárenia ZD, ses. dozorkyňa informovala, že GP schválilo žiadosti zo Západného dištriktu (ZD) o zahraničnú pomoc, ktoré boli odoslané na prerokovanie zahraničným partnerom. Bola podaná informácia o rokovaniach ohľadom odkúpenia budovy Evanjelického gymnázia v Banskej Bystrici vo vlastníctve CZ Banská Bystrica.

Dištriktuálne presbyterstvo bolo informované o plánovaných vnútro-misijných aktivitách na rok 2022, ich zmenách v súvislosti s pandemickou situáciou a podaných žiadostiach o dotácie a finančné príspevky, ktoré majú byť pomocou pri financovaní podujatí v tomto roku.

Bodom programu bolo aj schválenie žiadostí o finančný príspevok z Fondu misie na podporu aktivít seniorátov – Dunajsko-nitrianskeho, Zvolenského, Považského a cirkevných zborov - Moravské Lieskové, Plavé Vozokany, Trnava, Senica- Čáčov, Sobotište, Modra-Kráľová, Očová, Tornaľa, Klenovec a Kremnica, v celkovej výške 6.130€ .

Boli schválené žiadosti CZ Cerovo a Drieňovo o vyradenie služobných vozidiel. Žiadosť CZ Dunajská Lužná o zriadenie kaplánskeho miesta bola odročená z dôvodu návrhu nového cirkevného zákona o podmienkach zriaďovania miest duchovných, ktorý má byť predložený na rokovanie Synody 2022. Žiadosť CZ Beckov DP prerokovalo a stanovilo podmienky a postup pre vytvorenie združeného cirkevného zboru.

Dištriktuálne presbyterstvo v ďalšom bode prerokovalo a pripomienkovalo návrh materiálu: Metodika volieb členov do rady školy a ustanovujúceho zasadnutia rady školy, Metodické usmernenie pre riaditeľov škôl k voľbám členov do rady školy a návrh Štatútu Rady školy.

Súčasťou programu bolo aj vyhlásenie výberového konania na riaditeľa školy Evanjelického gymnázia v Banskej Bystrici a Evanjelického gymnázia v Tisovci k 10.3.2022.

Presbyteri schválili novelizáciu registratúrneho poriadku a registratúrneho plánu BÚ ZD.

V ďalšom bode programu sa DP vrátilo k nájomnej zmluve na budovu EZŠ v Bratislave vo vlastníctve CZ BA Staré Mesto. Prezentované boli výsledky jednaní z rokovaní predsedníctiev zúčastnených strán. DP poverilo predsedníctvo ZD rokovať s CZ Bratislava Staré Mesto o konkrétnej výške nájomného a dobe trvania nájomnej zmluvy.

V bode rôzne boli presbyteri informovaní o druhostupňovom rozhodnutí disciplinárneho orgánu generálneho presbyterstva voči Mgr. Jaroslave Mišiakovej, schválili finančný príspevok na sociálnu pomoc pre núdznych prostredníctvom Eleny Oľgy Zimovej členky CZ Zvolen, finančný príspevok Slovenskej biblickej spoločnosti, odsúhlasili zakúpenie 20 ks knihy, ktorá bola vydaná k 100- ročnici ECAV a zaoberali sa zmenou dodávateľa zemného plynu pre BÚ ZD. Rokovanie sa ukončilo modlitbou a požehnaním br. biskupa.

1. **Riadne zasadnutie DP ZD ECAV 2/2022 sa konalo 30. marca 2022 online formou prostredníctvom platformy Zoom**

Dištriktuálne presbyterstvo ZD ECAV na Slovensku zasadalo dňa 30.3.2022 online formou.

Po doplnení a schválení zápisnice z predchádzajúceho zasadnutia prijalo dištriktuálne presbyterstvo správu o plnení uznesení a bolo informované o dotáciách a finančných príspevkoch, ktoré ZD ECAV získal na vnútro-misijné aktivity na rok 2022. Boli podané informácie o plánovaných seminároch pre neordinovaných v Galante, Trenčíne a Zvolene a o Pastorálnej konferencii pre duchovných vo Zvolene.

Prerokovaný bol návrh programu dištriktuálneho konventu, ktorý sa bude konať 12.6. 2022 v CZ Veľký Krtíš o 15.00hod. Dištriktuálne presbyterstvo prešlo obsahový rámec pripravených hodnotiacich správ za rok 2021, zoznam uprázdnených funkcií na voľby do dištriktuálneho presbyterstva, dištriktuálneho súdu a hospodárskeho výboru.

Bodom programu bol aj rozpočet na rok 2023 a úprava rozpočtu na rok 2022, ktorú pripravil DHV. Bola schválená aj správa o kontrole hospodárenia a správa o hospodárení za rok 2021. V rozprave boli spomenuté plánované náklady a výdavky ako aj plánované príjmy.

Nasledovalo schválenie zámeru odkúpiť budovu EG BB vo vlastníctve CZ Banská Bystrica a schválenie kúpnej a nájomnej zmluvy s CZ Banská Bystrica, ktorá bude následne predložená na rokovanie konventu v zmysle CPP. Tak isto bolo schválené záložné právo na úver EGBB, kde ZD ECAV zároveň pristúpi k záväzku EGBB voči banke, ktoré bude tiež predložené na schválenie konventu.

V ďalšom bode programu sa presbyteri vrátili k požiadavke CZ BA Staré Mesto, ktorý uznesením zborového presbyterstva oznámil dobu nájmu a výšku požadovaného nájomného za priestory EZŠ v Bratislave. Ses. dozorkyňa oboznámila presbyterov s návrhom zmluvy, ktorý upravoval podmienky financovania opráv a rekonštrukcie budovy. CZ BA Staré Mesto sa k návrhu zatiaľ nevyjadril.

Nasledovala informácia o poklese členov v ZD o cca 4400 členov, k 31.12.2021 oproti predchádzajúcemu roku 2020 na základe štatistických údajov, ktoré cirkevné zbory poskytli v zmysle CN č. 1/2006 o evidencii členov cirkevného zboru v programe Maurit . Presbyterstvo prijalo na vedomie rozhodnutie predsedníctva ZD, ktoré sa dohodlo žiadať vysvetlenie od tých CZ, kde bol pokles viac ako 7%, na akom základe bol znížený počet členov.

Dištriktuálni presbyteri v bode Rôzne schválili realizáciu stavebných úprav v budove BÚ ZD spoločnosťou ISON s.r.o. a žiadosť o finančný príspevok z HfO na projekt: Dlhodobé ubytovanie pre utečencov. Rokovanie sa ukončilo modlitbou a požehnaním br. biskupa.

1. **Mimoriadne zasadnutie DP ZD ECAV 3/2022 sa konalo 25. apríla 2022 online formou prostredníctvom platformy Zoom**

Zasadnutie otvoril br. biskup modlitbou. Hlavným bodom rokovania bolo schválenie návrhu nájomnej zmluvy na budovu Evanjelickej základnej školy s CZ Bratislava Staré Mesto. Predsedníctvo ZD informovalo o neakceptovaní návrhu zmluvy zo strany CZ Bratislava Staré Mesto, ktorý upravoval okrem iného podmienky financovania opráv a rekonštrukcie budovy s tým, že povinnosťou prenajímateľa je použiť min. 50% výšky prijatého nájomného na rekonštrukciu budovy. V správe predsedníctvo ZD konštatovalo, že prístup CZ nesvedčí o dobrom úmysle a korektnom obchodnom vzťahu, nakoľko všetky ústne prezentované zámery týkajúce sa investícií do opráv, nechce mať CZ písomne podchytené v zmluve o nájme. V rámci zasadnutia bol daný priestor na vyjadrenie aj zástupcom Rady školy a Rady rodičov EZŠ, ktorí prezentovali úprimný záujem, aby škola pokračovala vo svojej činnosti a ochotu rodičov finančne prispievať na jej chod. Po rozsiahlej diskusii dištriktuálni presbyteri odsúhlasili uzatvorenie nájomnej zmluvy medzi CZ Bratislava Staré Mesto a EZŠ Bratislava na dobu dva roky, s výškou nájomného 20 000€ ročne s tým, že CZ bude po túto dobu oslobodený od platieb do FCŠ ZD ECAV. Zároveň predsedníctvo ZD informovalo o potrebe vypísať výberové konanie na miesto riaditeľa EZŠ, ktoré by sa malo realizovať v najbližšom období.

V bode Rôzne sa presbyterstvo zaoberalo Štatútom rady školy EGT, schváleným dňa 5.4.2022. Rada školy pri Evanjelickom gymnáziu Tisovec schválila svoj štatút s podmienkou nadobudnutia platnosti a účinnosti až po schválení dištriktuálnym presbyterstvom. V zmysle vyhlášky MŠ SR nie je schválenie štatútu v kompetencii dištriktuálneho presbyterstva, preto DP odporúča štatút prepracovať a schváliť na najbližšom rokovaní Rady školy EGT. Rokovanie ukončil brat biskup modlitbou a požehnaním.

1. **Riadne zasadnutie DP ZD ECAV 4/2022 sa konalo 6. októbra 2022 na BÚ ZD vo Zvolene**

Prvé prezenčné zasadnutie začalo príhovorom br. biskupa a úvodom do úradu novozvolených presbyterov br. Ondreja Šoltésa, br. Petra Synaka a členky dištriktuálneho súdu ses. Soni Pichnarčíkovej. Dodatočne bol uvedený do úradu náhradný presbyter br. Michal Šebesta, zvolený v roku 2021.

Po doplnení a schválení zápisníc z predchádzajúcich dvoch zasadnutí, prijalo dištriktuálne presbyterstvo správu o plnení uznesení a bolo informované o vnútro-misijných akciách a dotáciách, ktoré ZD ECAV získal na vnútro-misijné aktivity na rok 2022. Plánované podujatia od posledného DP sa uskutočnili nasledovne: Služby Božie v prírode v Kremnických Baniach, na Branči, v Galante, semináre pre neordinovaných v Trenčianskych Stankovciach, v Galante a Zvolene. Z jesenných termínov seminárov pre neordinovaných sa pre malú účasť nekonal vo Zvolene, konal sa v Galante a má sa konať ešte v Trenčianskych Stankovciach. Čakajú nás podujatia: Festival chrámovej piesne v Nitre a Misijné dni v Piešťanoch.

Bodom programu bolo aj schválenie žiadostí CZ Kalná nad Hronom/DNS/ a CZ Podlužany/POS/, ktoré žiadali o zrušenie kaplánskeho miesta. CZ Dunajská Lužná bola žiadosť o zriadenie kaplánskeho miesta vrátená na doplnenie v zmysle CZ 1/2022. Boli schválené žiadosti o finančný príspevok CZ Jabloňovce (GePo) a ZD ECAV na vnútro-misijné akcie 2023( HfO a EKM).

Nasledovalo odvolanie br. Jána Kolesára a ses. Evy Kolesárovej z členov Rady školy EL a EZŠ v Bratislave z dôvodu, že boli zvolení za farárov do Bardejova(Východný dištrikt) a za nových členov boli zvolení br. David Bázlik (EL) a ses. Ilona Bázliková (EZŠ).

V ďalšom bode programu sa presbyteri vrátili k  požiadavke HOS a schválili doplnený štatút HOS.

V zmysle štatútu GHV ECAV jeden z členov GHV má byť nominant za Západný dištrikt, ktorého volí dištriktuálne presbyterstvo ZD. Zvolený bol Mgr. Martin Šimun.

Nasledovala informácia o nedoplatkoch dištriktuálneho príspevku a príspevku do Fondu cirkevného školstva ZD. Dištriktuálne presbyterstvo požiadalo predsedníctva seniorátov, aby zabezpečili s CZ vyrovnanie nedoplatkov pre ZD.

Dištriktuálni presbyteri sa v bode Rôzne zaoberali žiadosťou BAS, v ktorom BAS žiada dištriktuálne presbyterstvo o vyjadrenie k uzneseniam seniorálneho konventu BAS ECAV. Uznesenia sa týkajú informácii o Fonde finančného zabezpečenia ECAV za rok 2021 a legislatívnych zmien CPP ECAV, ktoré je príslušný vybaviť GBÚ ECAV. Záverečnou modlitbou a požehnaním br. biskupa rokovanie skončilo.

1. **Riadne zasadnutie DP ZD ECAV 5/2022 sa konalo 23. novembra 2022 online formou prostredníctvom platformy Zoom**

Posledné zasadnutie Dištriktuálneho presbyterstva ZD ECAV na Slovensku (ďalej DP) otvoril na základe príhovoru br. biskup z textu 2. knihy Mojžišovej.

Po schválení doplneného programu a zápisnice z minulého zasadnutia, prijalo dištriktuálne presbyterstvo správu o plnení uznesení.

V ďalšom bode boli presbyteri oboznámení o VM podujatiach, ktoré sa uskutočnili v roku 2022, presbyterstvo schválilo plán podujatí na rok 2023, vrátane rozpočtu na ich realizáciu. V roku 2023 ZD plánuje: Kázňové prípravky k pôstu a Veľkej noci, k adventu a Vianociam. Opätovne pripravuje Semináre pre neordinovaných, Pastorálnu konferenciu, Dištriktuálno-seniorátne stretnutia v prírode v Rim. Bani a na Bzovíku, ktoré sú pokračovaním začatej tradície služieb Božích na Branči a Misijné dni ZD ECAV. Po trojročnej odmlke sa opäť bude konať Dištriktuálny deň ZD v Leviciach, ktorý bude vysielať aj RTVS.

Bodom programu bolo aj schválenie žiadostí o finančný príspevok z Fondu cirkevného školstva pre EG Banská Bystrica, EG Tisovec, EL Bratislava, EZŠ Rimavská Sobota a CZ Modra Kráľová.

Nasledovala voľba člena hospodárskeho výboru ZD, kde bola zvolená ses. Eva Schenková z CZ Nitra.

Dištriktuálni presbyteri sa v bode Rôzne zaoberali výzvou z Fondu misie ZD a boli informovaní o možnostiach finančných príspevkov z Dištriktuálnej podporovne. Obidve podpory sú určené pre CZ a senioráty dištriktu a majú finančne pomôcť pri realizácii duchovných aj hmotných aktivít.

Nakoniec bolo presbyterom predložené vyúčtovanie projektu ubytovanie pre utečencov, ku ktorému prispeli finančnou čiastkou zahraniční partneri a na vybavenie Evanjelická diakonia.

Záverečnou modlitbou a požehnaním br. biskupa rokovanie skončilo.

*Predkladá: Zuzana Žilinčíková, vedúca BÚ ZD ECAV*